Úrad vlády SR						 Na rokovanie vlády SR
Sekcia hospodárskej politiky					 dňa  28.11.2001
									 k číslu: 7637 / 2001
									 k bodu: 12

Stanovisko

k  Správe  o stave obnovy  evidencie niektorých pozemkov a právnych vzťahov 
k nim podľa zákona NR SR č. 180/1995 Z.z.  a návrhu harmonogramu katastrálnych  území   na  konanie  o  obnove  evidencie  niektorých  pozemkov 
a právnych vzťahov k nim na rok  2002

I.

	Materiál predkladajú spoločne minister pôdohospodárstva SR a predseda Úradu geodézie,  kartografie a katastra SR na základe plánu práce vlády SR na rok 2001 a v zmysle zákona NR SR č. 180/1995 Z.z. (§ 2, schválenie harmonogramu konaní vládou).

	Ako sa uvádza v I. časti správy, podľa koncepcie usporiadania pozemkového vlastníctva v SR z roku 1993 má MP SR  zabezpečiť usporiadanie pozemkového vlastníctva  v  1 195  katastrálnych územiach  (ďalej len "k.ú.") v kategóriách  c), d), e)  citovaného zákona. V roku 2001 sa uskutočnili konania o obnove  evidencie niektorých pozemkov a právnych vzťahov k nim podľa schváleného harmonogramu v zostávajúcich 71 k.ú.  Preto  sa už na rok 2002 nenavrhuje harmonogram konaní v gescii MP SR.

	V roku 2002 v gescii MP SR budú kulminovať práce na dokončovaní rozpracovaných 191 ROEP - registrov obnovenej  evidencie pozemkov (podľa  citovaného zákona),  v skupine ďalších 449 k.ú. sa uskutočnia   analogické konania  k zostavovaným registrom  RvIN  (rozšírenie o intravilán obcí), na ktoré už boli spracované RPS, RVP a ZRPS. Ďalej sa bude  pracovať na 96 projektoch pozemkových úprav, pokročia práce na rozpracovaných 5  RPS - registroch pôvodného stavu, 6  RVP - registroch vlastníckych práv a 45 ZRPS - zjednodušených registroch pôvodného stavu (zostavovaných pre extravilán obcí podľa zákona  SNR č. 330/1991 Zb.). Z celkových 530 mil. Sk na rok 2002 pre MP SR na  tieto účely, je potreba prostriedkov z rozpočtovej kapitoly MP SR  519 mil. Sk .

	Ako sa uvádza v II. časti správy, do gescie ÚGKK SR v pôsobnosti krajských úradov je podľa uvedenej koncepcie zverené usporiadanie  pozemkového vlastníctva v  2 308 k.ú. kategórie a), b).  V roku 2001  pokračovala neuspokojivá tendencia poklesu rozsahu  zmluvných dodávok  geodetickej a právnej dokumentácie  pre konania  k ROEP, čo je odôvodňované znižovaním prideľovaných účelových prostriedkov zo štátneho rozpočtu. Na rok 2001 bolo pridelených  87,398 mil. Sk, tzn.  22 % zo 400 mil. Sk,  požadovaných v schválenej (uznesením vlády SR č. 1023 zo 6.12.2000) novele Organizačného zabezpečenia projektu usporiadania pozemkového vlastníctva,  čo umožnilo zabezpečiť konania podľa citovaného zákona len v  36 k.ú. podľa schváleného harmonogramu na rok 2001.

	Návrh Harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2002 (je osobitnou časťou materiálu)  zahrňuje 47 k.ú., u ktorých konania patria do gescie ÚGKK SR a pôsobnosti krajských úradov. Uvedený malý rozsah začatia konaní vyplýva z orientácie krajských úradov na  dokončovanie rozpracovaných konaní z minulých rokov pri vymedzenom  nízkom objeme účelových výdavkov v  svojich kapitolách podľa návrhu štátneho rozpočtu na rok 2002, spolu vo výške  83,528 mil. Sk.  Na základe   porovnania uvedenej čiastky so  400 mil. Sk, požadovanými  na rok 2002 v uvedenej novele organizačného zabezpečenia,  sa v správe konštatuje, že  nebude možné dodržať v novele  očakávaný termín ukončenia  zostavenia a zapísania registrov obnovenej evidencie pozemkov do roku 2005.

	Podobne, oproti predpokladom v novele pokračuje zaostávanie odborných prác na katastrálnych odboroch okresných úradov v oblasti kontroly, odstraňovania nedostatkov v báze údajov a zápise  do katastra nehnuteľností u registrov  pripravených v gescii MP SR, nakoľko nedošlo k požadovanému  finančnému a kapacitnému posilneniu katastrálnych odborov.

II.

	Vyhodnotenie  pripomienkového konania uvádza akceptovanie pripomienky vznesenej MF SR.

III.

	V správe sa  poukazuje na pretrvávanie nedostatkov v procese usporadúvania pozemkového vlastníctva  aj po prijatí novely  Organizačného zabezpečenia projektu usporiadania pozemkového vlastníctva uznesením vlády SR č.  1023 zo 6.12.2000. Konštatuje sa, že nedostatok prideľovaných účelových prostriedkov zo štátneho rozpočtu v rokoch 2000, 2001 a  2002 neumožní splniť úlohy  na tomto úseku podľa novely do roku 2005.

Treba uviesť, že v rámci programového zostavenia návrhu štátneho rozpočtu na rok 2002  v predbežnom návrhu výdavkov rozpočtových kapitol MP SR a krajských úradov od roku 2003, sa na  projekt usporiadania pozemkového vlastníctva uvádzajú  prostriedky v žiadúcej výške.

	S cieľom napraviť inštitucionálne zabezpečenie úloh katastra nehnuteľností bola z iniciatívy vlády SR prijatá v NR SR novela katastrálneho zákona, podľa ktorej výkon  štátnej správy  na úseku katastra  prechádza  od 1.1.2002  z krajských úradov
a okresných úradov na katastrálne úrady a správy katastra v priamej podriadenosti ÚGKK SR.

	Prínos sa očakáva  od plnenia bodu B.2  uznesenia vlády SR  č. 1023 zo 6.12.2000 k citovanej novele organizačného zabezpečenia, v ktorom bolo uložené podpredsedovi vlády SR pre európsku integráciu vstúpiť do rokovania s predstaviteľmi EÚ s cieľom získať prostriedky na obnovu evidencie vlastníctva pozemkov.

	Materiál nebol predložený na Poradu ekonomických ministrov vlády SR.

	V predkladacej správe sa konštatuje, že obsah materiálu nemá finančný, ekonomický, environmentálny vplyv, ani vplyv na zamestnanosť. Uvedené možno zobrať na vedomie len s ohľadom na to, že v správe nie sú navrhované opatrenia, ktoré by zrejme viedli k požiadavke na zvýšenie výdavkov štátneho rozpočtu na rok 2002. 

	Odporúčame vláde SR prijať navrhnuté uznesenie vlády SR.

Bratislava 26. 11. 2001